Ο **Θανάσης Αντετοκούνμπο** (πλήρες όνομα: *Αθανάσιος Ροτίμι Αντετοκούνμπο*, Σεπόλια, 18 Ιουλίου 1992) είναι Έλληνας διεθνής καλαθοσφαιριστής. Έχει ύψος 2,01 μ. και αγωνίζεται στη θέση του σμολ φόργουορντ για την ομάδα Μιλγουόκι Μπακς του NBA με την οποία κατέκτησε το πρωτάθλημα (2021). Έχει τέσσερις αδελφούς, μεταξύ των οποίων ο δυο φορές MVP του ΝΒΑ (2019, 2020) και επίσης παίκτης των Μιλγουόκι Μπακς, Γιάννης Αντετοκούνμπο και ο παίκτης του Παναθηναϊκού, Κώστας Αντετοκούνμπο.

Πρώιμα Χρόνια
-------------

Γεννήθηκε στις 18 Ιουλίου 1992 στα Σεπόλια και είναι ο δεύτερος από τους πέντε γιους των Τσαρλς και Βερόνικα Αντετοκούνμπο, με καταγωγή από τη Νιγηρία. Συγκεκριμένα, έχει έναν μεγαλύτερο αδελφό, τον Φράνσις, που είναι ποδοσφαιριστής στη Νιγηρία και τρεις μικρότερους: τον Γιάννη, τον Κώστα και τον Άλεξ. 

Τα παιδικά του χρόνια ήταν δύσκολα και φτωχικά ενώ για να βοηθήσει οικονομικά την οικογένεια, πουλούσε μαζί με τον αδελφό του, Γιάννη, γυαλιά και ρολόγια σε υπαίθριες αγορές.  Ξεκίνησε την ενασχόληση του με το μπάσκετ, το 2008, από τις παιδικές ακαδημίες του Φιλαθλητικού.

Επαγγελματική Σταδιοδρομία
--------------------------

Ξεκίνησε την επαγγελματική του σταδιοδρομία, το 2012, παίζοντας στον Φιλαθλητικό Ζωγράφου. Τότε η ομάδα αγωνιζόταν στην Α2. 

### Ντέλαγουερ 87ερς

Την 1η Νοεμβρίου 2013 επιλέχτηκε από την ομάδα Ντέλαγουερ 87ερς, η οποία είναι θυγατρική των Φιλαδέλφεια 76ers στην NBA Development League. Στη διάρκεια της σεζόν 2013-14, είχε κατά μέσο όρο 12 πόντους, 4.3 ριμπάουντ, 2.1 ασίστ, 1.2 κλεψίματα και 1.3 τάπες σε 50 αγώνες και διακρίθηκε με την επιλογή του στην 3η καλύτερη αμυντική πεντάδα της NBA Development League.

### Νιου Γιορκ & Ουέστσεστερ Νικς

Στις 26 Ιουνίου 2014 επιλέχθηκε στην 51η θέση του NBA Ντραφτ από τους Νιου Γιορκ Νικς. Ακολούθως, μετακόμισε στους Ουέστσεστερ Νικς, θυγατρική ομάδα των Νιου Γιορκ Νικς και συνέχισε να αγωνίζεται και τις επόμενες δύο σεζόν στην NBA Development League. Το 2015, διακρίθηκε με την επιλογή του στην 2η καλύτερη αμυντική πεντάδα της NBA Development League.

Τον Ιούλιο του 2015, επέστρεψε στους Νιου Γιορκ Νικς για το 2015 NBA Summer League, όπου σκόραρε 6,4 πόντους, 1,8 ριμπάουντ και 1,2 τάπες σε πέντε αγώνες. Επέστρεψε στους Ουέστσεστερ Νικς τον Οκτώβριο του 2015. Στις 29 Ιανουαρίου 2016, υπέγραψε δεκαήμερο συμβόλαιο συνεργασίας με τους Νιου Γιορκ Νικς και πραγματοποίησε το ντεμπούτο του στο ΝΒΑ την ίδια μέρα, αγωνιζόμενος εναντίον των Φοίνιξ Σανς. Στις 8 Φεβρουαρίου 2016, έληξε το δεκαήμερο αυτό συμβόλαιο και επέστρεψε στους Ουέστσεστερ Νικς και την NBA Development League.

### Ανδόρρα

Στις 8 Αυγούστου 2016 υπέγραψε συμβόλαιο με την ομάδα ΜΚ Ανδόρρα, η οποία συμμετείχε στην πρώτη κατηγορία του Ισπανικού Πρωταθλήματος Καλαθοσφαίρισης. Τον Ιανουάριο του 2017 αναδείχτηκε ο παίκτης με την πιο θεαματική βελτίωση στο πρωτάθλημα για εκείνη τη χρονιά.

### Παναθηναϊκός

Στις 11 Ιουλίου 2017, επέστρεψε στην Ελλάδα, υπογράφοντας διετές συμβόλαιο με τον Παναθηναϊκό. Το Φεβρουάριο του 2018, συμμετείχε στο Ελληνικό All Star Game, όπου αναδείχθηκε ο Πολυτιμότερος Παίκτης. Τον Ιούνιο, κέρδισε τον πρώτο τίτλο της καριέρας του, κατακτώντας το πρωτάθλημα Ελλάδος ενάντια στον Ολυμπιακό, με 3-2 στη σειρά των τελικών. Ο ίδιος αφιέρωσε τον τίτλο στον πατέρα του. Μάλιστα αναδείχτηκε ο πιο Θεαματικός Παίκτης του πρωταθλήματος. Το Φεβρουάριο του 2019, αναδείχτηκε για δεύτερη φορά Πολυτιμότερος Παίκτης του ελληνικού All Star Game. Επίσης, κατέκτησε το Κύπελλο Ελλάδας, με τον Παναθηναϊκό να κερδίζει τον ΠΑΟΚ με 79-73. Τον Ιούνιο του 2019, κατέκτησε το δεύτερο του πρωτάθλημα με τα πράσινα, νικώντας στη σειρά των τελικών τον Προμηθέα Πατρών με 3-0. Ο ίδιος αναδείχτηκε για δεύτερη συνεχόμενη φορά ο πιο Θεαματικός Παίκτης του πρωταθλήματος.

### Μιλγουόκι Μπακς

Στις 16 Ιουλίου 2019, υπέγραψε συμβόλαιο με τους Μιλγουόκι Μπακς, κάτι που ανακοινώθηκε από την ομάδα μια μέρα αργότερα. Έτσι είναι ξανά συμπαίκτης με τον αδελφό του, Γιάννη. Την 1η Νοεμβρίου 2019, έκανε το ντεμπούτο του συμμετέχοντας στα τελευταία λεπτά του αγώνα κόντρα στους Μάτζικ έχοντας 2 πόντους, 2 ασίστ και 1 ριμπάουντ σε 6 λεπτά συμμετοχής. Στις 27 Μαρτίου 2021, κόντρα στους Νικς πραγματοποίησε την καλύτερη του εμφάνιση στο ΝΒΑ μετά από 54 ματς, έχοντας 23 πόντους (3/5 βολές, 4/10 δίποντα, 4/5 τρίποντα), 10 ριμπάουντ, 5 ασίστ, 2 κλεψίματα και 3 λάθη στα 37 λεπτά που έμεινε στο παρκέ. Μάλιστα, οι επιδόσεις του σε πόντους, ριμπάουντ, ασίστ, εύστοχα τρίποντα και χρόνο συμμετοχής συνιστούν ατομικά ρεκόρ καριέρας. Στις 20 Ιουλίου 2021, κατέκτησε για πρώτη φορά τον τίτλο του ΝΒΑ, αφοί οι Μπακς, κέρδισαν στους τελικούς του πρωταθλήματος τους Φοίνιξ Σανς 4-2. Τη σεζόν που οι Μπακς ανέβηκαν στην κορυφή του ΝΒΑ, ο ίδιος κατέγραψε 57 συμμετοχές στην κανονική διάρκεια, έχοντας 2.9 πόντους, 2.2 ριμπάουντ και 0.8 ασίστ μέσο όρο σε σχεδόν 10 λεπτά ανά αγώνα. Επιπλέον έπαιξε 13 φορές στα πλέι οφ, όπου σε 3.5 λεπτά μέσο όρο μέτρησε 0.7 πόντους, 0.8 ριμπάουντ και 0.2 ασίστ. Στις 13 Αυγούστου 2021, ανανέωσε το συμβόλαιό του με τους Μπακς για ακόμα δύο χρόνια, έναντι 3,6 εκατομμυρίων δολαρίων συνολικά. Τη σεζόν 2021-22, αγωνίστηκε σε 48 ματς με 3.6 πόντους και 2 ριμπάουντ κατά μέσο όρο. Στις 19 Ιουνίου 2022, ενεργοποίησε τη player option που είχε στο συμβόλαιό του και έτσι έμεινε στο Μιλγουόκι για τέταρτη σερί χρονιά. Τη σεζόν 2022-23, σε 37 αγώνες κανονικής διαρκείας είχε 1.4 πόντους και 1.2 ριμπάουντ. Στις 28 Ιουλίου 2023, ανανέωσε το συμβόλαιό του, παραμένοντας για ακόμα μία σεζόν στην ομάδα.

Εθνική Ομάδα
------------

Ο Θανάσης με την Εθνική Ομάδα
Κλήθηκε για πρώτη φορά στην Εθνική Ανδρών το 2016, με την οποία αγωνίστηκε στο Προολυμπιακό τουρνουά του Τορίνο. Επίσης, συμμετείχε στο Ευρωμπάσκετ 2017, έχοντας μέσο όρο 6.1 πόντους 1.9 ριμπάουντ, 1.1 κλεψίματα και 0.7 ασίστ. Υπήρξε μέλος της Εθνικής ανδρών η οποία πήρε μέρος στο Παγκόσμιο Κύπελλο του 2019 στην Κίνα, έχοντας μέσο όρο 6 πόντους και 1.4 ριμπάουντ. Αγωνίστηκε στο Ευρωμπάσκετ 2022, στο οποίο η Εθνική έφτασε μέχρι τα προημιτελικά, όπου και ηττήθηκε από τη Γερμανία 107-96. Ο ίδιος στο τουρνουά είχε 3 πόντους και 1.7 ριμπάουντ σε 7 αγώνες με 11 λεπτά συμμετοχής. Το 2023 βρέθηκε στην τελική δωδεκάδα της Εθνικής για το Παγκόσμιο Κύπελλο, όπου έφτασε μέχρι την φάση των ''16'' (κατετάγη 15η).

Με την Εθνική ανδρών έχει συνολικά 62 αγώνες με 333 πόντους (μ.ο: 5.37).

Antetokounbros
--------------

Από το καλοκαίρι του 2016, μαζί με τον αδερφό του, Γιάννη δραστηριοποιούνται με τη διοργάνωση των *Antetokounbros*, η οποία αποτελείται από αγώνες επίδειξης και φιλικά παιχνίδια με σκοπό την προώθηση της καλαθοσφαίρισης και της ευρύτερης αθλητικής άμιλλας και κοινωνικής ευαισθητοποίησης. Το 2016, περιελάμβανε αγώνες επίδειξης στο Ηράκλειο της Κρήτης και στην περιοχή των Σεπολίων στην Αθήνα. Το 2017, περιελάμβανε 2 φιλικούς αγώνες στο Αλεξάνδρειο Μέλαθρο στη Θεσσαλονίκη και στο ΟΑΚΑ στην Αθήνα, εναντίον της εθνικής ομάδας αντρών του 2005 η οποία υπήρξε πρωταθλήτρια Ευρώπης στο Ευρωμπάσκετ του 2005 και είχε καταταγεί 2η στο παγκόσμιο πρωτάθλημα του 2006. Το 2019, η γιορτή στήθηκε στο γήπεδό των Σεπολίων και αφορούσε τουρνουά καλαθοσφαίρισης 3×3 για αγόρια και κορίτσια ηλικίας 14-18 ετών.

Τίτλοι-Διακρίσεις
-----------------

### Ομαδικοί

#### Παναθηναϊκός

* 2x Πρωτάθλημα Ελλάδος: (2018, 2019)
* Κύπελλο Ελλάδας: (2019)

#### Μιλγουόκι Μπακς

* Πρωτάθλημα ΝΒΑ: (2021)

### Ατομικοί

* 2x Ελληνικό All-Star Game: (2018, 2019)
* 2x MVP Ελληνικού All-Star Game: (2018, 2019)
* 2x Πιο θεαματικός παίκτης του Πρωταθλήματος Ελλάδας: (2018, 2019)
* Πιο θεαματικός παίκτης του Πρωταθλήματος Ισπανίας: (2017)
* Μέλος της 2ης καλύτερης αμυντικής πεντάδας της NBA Development League: (2015)
* Μέλος της 3ης καλύτερης αμυντικής πεντάδας της NBA Development League: (2014)

Παραπομπές
----------

1. ↑  THANASIS ANTETOKOUNMPO Born: 7/18/92 Αρχειοθετήθηκε 2016-04-01 στο Wayback Machine. stats.nba.com
2. ↑  Athanasios ANTETOKOUNMPO Date of Birth 18 Jul 1992 Nationality: GRE Αρχειοθετήθηκε 2016-07-01 στο Wayback Machine. fiba.com
3. ↑  NBA Development League Announces 2013-14 All-NBA D-League Selections Αρχειοθετήθηκε 2016-04-13 στο Wayback Machine. nba.com, 01/05/2014. Ανακτήθηκε στις 08/08/2016.
4. ↑  ΦΑΚΕΛΟΣ DRAFT: ΘΑΝΑΣΗΣ ΑΝΤΕΤΟΚΟΥΝΜΠΟ (ΝΟ 51) Αρχειοθετήθηκε 2017-04-16 στο Wayback Machine. nba.sport24.gr, 29/07/2014. Ανακτήθηκε στις 08/08/2016.
5. ↑  NBA Development League Announces 2014-15 All-League Teams Αρχειοθετήθηκε 2015-04-26 στο Wayback Machine. dleague.nba.com, 22/04/2015. Ανακτήθηκε στις 08/08/2016.
6. ↑  Knicks Sign Thanasis Antetokounmpo to 10-Day Contract, nba.com, 29/01/2016. Ανακτήθηκε στις 08/08/2016.
7. ↑  Thanasis Antetokounmpo: Becomes free agent, cbssports.com, 08/02/2016. Ανακτήθηκε στις 08/08/2016.
8. ↑  Thanasis Antetokounmpo Returns to Westchester Knicks, oursportscentral.com, 09/02/2016. Ανακτήθηκε στις 08/08/2016.
9. ↑  Επίσημο: Στην Ανδόρα ο Αντετοκούνμπο, contra.gr, 08/08/2016
10. ↑  «Θανάσης Αντετοκούνμπο: Πιο θεαματικός παίκτης της ACB! (video) | Eurohoops». *Eurohoops*. 2017-01-23.. Ανακτήθηκε στις 2017-07-11.
11. ↑  «Επίσημα ο Αντετοκούνμπο στον Παναθηναϊκό! (pic)».. Ανακτήθηκε στις 2017-07-11.
12. ↑  «MVP του All Star Game ο Θανάσης Αντετοκούνμπο!». Αρχειοθετήθηκε από το πρωτότυπο στις 2018-02-13.. Ανακτήθηκε στις 2018-02-11.
13. ↑  «Ψηλά στον ουρανό, για τον Παύλο τον Θεό (vid)».. Ανακτήθηκε στις 2018-06-17.
14. ↑  «Δάκρυσε ο Θανάσης: «Χαρούμενος που πήραμε το πρωτάθλημα την Ημέρα του Πατέρα»». Αρχειοθετήθηκε από το πρωτότυπο στις 2018-06-20.. Ανακτήθηκε στις 2018-06-17.
15. ↑  «ΕΣΑΚΕ: Ο Θανάσης Αντετοκούνμπο "Πιο Θεαματικός Παίκτης"! | Eurohoops». *Eurohoops*. 2018-07-20. Αρχειοθετήθηκε από το πρωτότυπο στις 2020-09-25.. Ανακτήθηκε στις 2018-07-25.
16. ↑  «MVP ξανά ο Θανάσης!». *www.sdna.gr*. Ανακτήθηκε στις 10 Φεβρουαρίου 2019. [*νεκρός σύνδεσμος*]
17. ↑  ««Πράσινη» δυναστεία με... καρδιοχτύπι! (pics)». *www.gazzetta.gr*. Ανακτήθηκε στις 17 Φεβρουαρίου 2019.
18. ↑  «Δικό του ήταν, δικό του είναι πάλι!». *www.sdna.gr*. Ανακτήθηκε στις 14 Ιουνίου 2019.
19. ↑  «Για δεύτερη συνεχή σεζόν Πιο Θεαματικός ο Θ. Αντετοκούνμπο». *- Ε.Σ.Α.Κ.Ε*. Ανακτήθηκε στις 18 Ιουλίου 2019.
20. ↑  «Επίσημο: Παίκτης των Μπακς ο Θανάσης Αντετοκούνμπο! (photo-video)». *Eurohoops*. 17 Ιουλίου 2019. Ανακτήθηκε στις 17 Ιουλίου 2019.
21. ↑  «Οι Μπακς ανακοίνωσαν Θανάση Αντετοκούνμπο». *newsit.gr*. 17 Ιουλίου 2019.
22. ↑  «Ο Θανάσης Αντετοκούνμπο ξέφυγε από το χορό των δειλών». *www.contra.gr*. Ανακτήθηκε στις 22 Σεπτεμβρίου 2020.
23. ↑  «Μπακς – Νικς 96-102: Τα highlights του Θανάση Αντετοκούνμπο στη βραδιά των πέντε ρεκόρ (vid)». *www.gazzetta.gr*. Ανακτήθηκε στις 28 Μαρτίου 2021.
24. ↑  «Θανάσης Αντετοκούνμπο: "Ντύθηκε" Γιάννης με ΠΟΛΛΑ ρεκόρ καριέρας (video)». *Eurohoops*. 28 Μαρτίου 2021. Ανακτήθηκε στις 28 Μαρτίου 2021.
25. ↑  «Μπακς-Σανς 105-98: «Πλανητάρχης» Γιάννης, πρωταθλητές οι Μπακς! (vid) | Gazzetta». *www.gazzetta.gr*. Ανακτήθηκε στις 21 Ιουλίου 2021.
26. ↑  «Θανάσης Αντετοκούνμπο: Στα 3,6 εκατομμύρια δολάρια το νέο deal με τους Μπακς!». *SDNA*. 14 Αυγούστου 2021. Ανακτήθηκε στις 17 Αυγούστου 2021.
27. ↑  «Θανάσης Αντετοκούνμπο: Συνεχίζει στους Μπακς». *Eurohoops*. 18 Ιουνίου 2022. Ανακτήθηκε στις 18 Ιουνίου 2022.
28. ↑  «Ο Θανάσης Αντετοκούνμπο συνεχίζει στους Μιλγουόκι Μπακς». *www.sport24.gr*. Ανακτήθηκε στις 31 Ιουλίου 2023.
29. ↑  Οι κλήσεις του Κατσικάρη για το Προολυμπιακό, contra.gr, 06/06/2016. Ανακτήθηκε στις 08/08/2016.
30. ↑  Ανδρών: Χωρίς Ντόρσεϊ και Καββαδά στο Τορίνο Αρχειοθετήθηκε 2016-08-07 στο Wayback Machine. Ελληνική Ομοσπονδία Καλαθοσφαίρισης (basket.gr), 01/07/2016. Ανακτήθηκε στις 08/08/2016.
31. ↑  «Εθνική: Η "κατάρα" δεν έσπασε, για 5ο σερί Ευρωμπάσκετ εκτός μεταλλίων! (video)». *Eurohoops*. 13 Σεπτεμβρίου 2022. Ανακτήθηκε στις 14 Σεπτεμβρίου 2022.
32. ↑  «Ελλάδα - Μαυροβούνιο 69-73: Ξέμεινε από ενέργεια και τερμάτισε 15η | Gazzetta». *www.gazzetta.gr*. Ανακτήθηκε στις 3 Σεπτεμβρίου 2023.
33. ↑  team, Onsports. «Antetokounbros 2017: Γιορτή του μπάσκετ και στο ΟΑΚΑ». *Onsports.gr*. Αρχειοθετήθηκε από το πρωτότυπο στις 2017-06-28.. Ανακτήθηκε στις 2017-07-11.
34. ↑  team, Onsports. «AntetokounBros 2017: Μαγική γιορτή του μπάσκετ στο Αλεξάνδρειο». *Onsports.gr*. Αρχειοθετήθηκε από το πρωτότυπο στις 2017-07-22.. Ανακτήθηκε στις 2017-07-11.
35. ↑  «AntetokounBros 3x3 τουρνουά: Ο Γιάννης, o Θανάσης, τα αδέρφια τους, εσύ κι η παρέα σου!». *Eurohoops*. 10 Ιουνίου 2019. Ανακτήθηκε στις 18 Ιουλίου 2019.

Εξωτερικοί σύνδεσμοι
--------------------

* Θανάσης Αντετοκούνμπο, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά).
* Στατιστικά Θανάση Αντετοκούνμπο στο NBA Αρχειοθετήθηκε 2016-04-01 στο Wayback Machine. stats.nba.com. Ανακτήθηκε στις 09/08/2016.
* Αναλυτική συνέντευξη Γιάννη και Θανάση Αντετοκούνμπο στον Βασίλη Σκουντή

|  |  |  |  |  |  |
| --- | --- | --- | --- | --- | --- |
| 

| π • σ • ε
Εθνική Ελλάδος - Ευρωπαϊκό Πρωτάθλημα Ανδρών FIBA 2017 - 8η θέση |
| --- |
|  |
| 000 | 
* 8 Καλάθης
* 9 Μπουρούσης
* 10 Σλούκας
* 11 Παππάς
* 14 Παπαγιάννης
* 15 Πρίντεζης
* 16 Παπανικολάου
* 17 Μάντζαρης
* 18 Αγραβάνης
* 19 Παπαπέτρου
* 31 Μπόγρης
* 43 Αντετοκούνμπο
* Προπ: Μίσσας
 |  |

 |

|  |  |  |  |  |  |
| --- | --- | --- | --- | --- | --- |
| 

| π • σ • ε
Εθνική Ελλάδος - Παγκόσμιο Κύπελλο Ανδρών FIBA 2019 - 11η θέση |
| --- |
|  |
| 000 | 
* 5 Λαρεντζάκης
* 8 Καλάθης
* 9 Μπουρούσης
* 10 Σλούκας
* 14 Παπαγιάννης
* 15 Πρίντεζης
* 16 Παπανικολάου
* 17 Μάντζαρης
* 19 Παπαπέτρου
* 21 Βασιλόπουλος
* 34 Αντετοκούνμπο Γ.
* 43 Αντετοκούνμπο Θ.
* Προπ.: Σκουρτόπουλος
 |  |

 |

|  |  |  |  |  |  |
| --- | --- | --- | --- | --- | --- |
| 

| π • σ • ε
Εθνική Ελλάδος - Ευρωπαϊκό Πρωτάθλημα Ανδρών FIBA 2022 - 5η θέση |
| --- |
|  |
| 000 | 
* 2 Ντόρσεϊ
* 4 Λούντζης
* 5 Λαρεντζάκης
* 7 Αγραβάνης
* 8 Καλάθης
* 10 Σλούκας
* 14 Παπαγιάννης
* 16 Παπανικολάου (αρχ.)
* 19 Παπαπέτρου
* 34 Αντετοκούνμπο Γ.
* 37 Αντετοκούνμπο Κ.
* 43 Αντετοκούνμπο Θ.
* Προπ: Ιτούδης
 |  |

 |